CELEX: 62009CN0244
Language: el
Date: 2009-07-03 00:00:00
Title: Υπόθεση C-244/09: Προσφυγή της 3ης Ιουλίου 2009 — Επιτροπή των Ευρωπαϊκών Κοινοτήτων κατά Ομοσπονδιακής Δημοκρατίας της Γερμανίας

26.9.2009   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 233/4
            
         Προσφυγή της 3ης Ιουλίου 2009 — Επιτροπή των Ευρωπαϊκών Κοινοτήτων κατά Ομοσπονδιακής Δημοκρατίας της Γερμανίας
   (Υπόθεση C-244/09)
   2009/C 233/07
   Γλώσσα διαδικασίας: η γερμανική
   
      Διάδικοι
   
   
      Προσφεύγουσα: Επιτροπή των Ευρωπαϊκών Κοινοτήτων (εκπρόσωποι: R. Lyal und W. Mölls)
   
      Καθής: Ομοσπονδιακή Δημοκρατία της Γερμανίας
   
      Αιτήματα της προσφεύγουσας
   
   Η προσφεύγουσα ζητεί από το Δικαστήριο:
   
               —
            
            
               να αναγνωρίσει ότι η Ομοσπονδιακή Δημοκρατία της Γερμανίας, περιορίζοντας σε κτίσματα τα οποία κείνται στην ημεδαπή την κατά το άρθρο 7, παράγραφος 5, του γερμανικού νόμου για τη φορολογία εισοδήματος (Einkommensteuergesetz) φθίνουσα απόσβεση λόγω φθοράς, παρέβη τις υποχρεώσεις που υπέχει από το άρθρο 56 ΕΚ·
            
         
               —
            
            
               να καταδικάσει την Ομοσπονδιακή Δημοκρατία της Γερμανίας στα δικαστικά έξοδα.
            
         
      Ισχυρισμοί και κύρια επιχειρήματα
   
   Αντικείμενο της υπό κρίση προσφυγής είναι οι διατάξεις του γερμανικού νόμου για τη φορολογία εισοδήματος, σύμφωνα με τις οποίες η καλούμενη φθίνουσα απόσβεση λόγω φθοράς, η οποία προβλέπεται για τη φορολογική μεταχείριση των ακινήτων, ήτοι ή χρήση, σε μια πρώτη φάση της περιόδου αποσβέσεως, συντελεστών αποσβέσεως υψηλότερων από τους σταθερούς συντελεστές, περιορίζεται σε κτίσματα τα οποία κείνται στην ημεδαπή.
   Η διαφορετική αυτή μεταχείριση ακινήτων που κείνται στην ημεδαπή και ακινήτων που κείνται στην αλλοδαπή παραβιάζει την ελεύθερη κυκλοφορία των κεφαλαίων την οποία εγγυάται το άρθρο 56 ΕΚ. Κατά πάγια νομολογία, η διάταξη αυτή απαγορεύει όλα τα μέτρα που συνεπάγονται μειονεκτήματα για τις διασυνοριακές κινήσεις κεφαλαίων έναντι των αμιγώς εσωτερικών κινήσεων κεφαλαίων και αποτρέπουν έτσι τους κατοίκους ημεδαπής από τις διασυνοριακές κινήσεις κεφαλαίων.
   Συνεπεία της επίμαχης ρυθμίσεως, η θέση, από απόψεως ρευστότητας, του υποκείμενου στον φόρο επενδυτή είναι δυσμενέστερη στην περίπτωση ακινήτου που βρίσκεται στην αλλοδαπή απ’ ότι στην περίπτωση ακινήτου που βρίσκεται στην ημεδαπή. Ως εκ τούτου, οι επενδύσεις σε ακίνητα στην αλλοδαπή καθίστανται λιγότερο ελκυστικές σε σύγκριση με τις επενδύσεις σε ακίνητα στην ημεδαπή και οι επενδυτές ενδέχεται να αποτρέπονται από την ανέγερση ή την αγορά κτίσματος σε άλλο κράτος μέλος. Η βελτίωση της ρευστότητας σε περίπτωση επενδύσεως σε ακίνητα στην ημεδαπή συνιστά κατά τη νομολογία φορολογικό πλεονέκτημα, το οποίο πρέπει να ληφθεί υπόψη κατά το μέτρο που γίνεται σύγκριση μεταξύ της μεταχειρίσεως, αντιστοίχως, αμιγώς εσωτερικών καταστάσεων και καταστάσεων με διασυνοριακό χαρακτήρα.
   Η ισχύς της επικρινόμενης ρυθμίσεως, η οποία εισάγει διακρίσεις, έχει περιοριστεί μεν μόνο στα κτίσματα για τα οποία έχει υποβληθεί αίτηση εκδόσεως οικοδομικής άδειας ή έχει συναφθεί σύμβαση πωλήσεως πριν την 1η Ιανουαρίου 2006, πλην όμως κατ’ αυτόν τον τρόπο δεν έχει αρθεί ο περιορισμός της ελεύθερης κυκλοφορίας των κεφαλαίων, δεδομένου ότι η φθίνουσα απόσβεση λόγω φθοράς συνιστά διαρκή κατάσταση.
   Κατά τη Γερμανική Κυβέρνηση, ο προμνησθείς περιορισμός δικαιολογείται από επιτακτικούς λόγους γενικού συμφέροντος· η επίμαχη ρύθμιση έχει ως σκοπό να προωθήσει την κατασκευή ενοικιαζόμενων διαμερισμάτων στη Γερμανία.
   Συναφώς, πρέπει να επισημανθεί ότι κατά πάγια νομολογία η προαγωγή της εθνικής οικονομίας δεν συνιστά επιδίωξη η οποία θα μπορούσε να δικαιολογήσει περιορισμό των θεμελιωδών ελευθεριών. Ακόμη και αν η επιδίωξη προωθήσεως της κατασκευής ενοικιαζόμενων διαμερισμάτων αναγνωριζόταν ως μη οικονομική επιδίωξη, δεν θα ήταν ούτε αναγκαίο ούτε αναλογικό να περιοριστεί η φθίνουσα απόσβεση αυστηρά στα κείμενα στην ημεδαπή κτίσματα. Το να παρέχεται η φθίνουσα απόσβεση και στην περίπτωση ακινήτων ευρισκόμενων σε άλλα κράτη μέλη δεν θα έθιγε την προώθηση της κατασκευής ενοικιαζόμενων διαμερισμάτων στη Γερμανία.
   Συνεπώς, η Γερμανική Κυβέρνηση δεν παρέθεσε λόγους οι οποίοι θα μπορούσαν να δικαιολογήσουν τη διαπιστούμενη προσβολή της ελεύθερης κυκλοφορίας των κεφαλαίων.